Turcii vor construi şoseaua de centură a Bacăului

Licitaţia a fost câştigată de compania Eko Insaat Ve Tic AS, după un an de litigii derulate în instanţă * lucrările vor putea începe chiar în acest an

În cursa pentru construcţia rutei ocolitoare a Bacăului s-au înscris zece firme, iar la final au fost declarate eligibile ofertele a două societăţi, câştigătoare fiind desemnată o companie turcească. În urma evaluării, comisia de la Compania Naţională de Autostrăzi şi Drumuri Naţionale (CNADNR) a situat pe prima poziţie, după preţul cel mai mic, societatea Eko Insaat Ve Tic AS, cu sediul la Ankara.

Lucrările ar putea începe în acest an

Procedura a fost contestată, iar cazul a ajuns la Consiliul Naţional de Soluţionare a Contestaţiilor (CNSC), care a cerut reevaluarea ofertelor. Nemulţumiţii s-au adresat instanţei, iar Curtea de Apel Bucureşti a decis să menţină soluţia CNSC, care a fost din nou contestată de asocierea de firme Max Boegl România SRL – Astaldi SpA. În cele din urmă, CNSC a dat decizia finală pentru şoseaua de centură a Bacăului: „Respinge, ca nefondate, excepţiile tardivităţii şi inadmisibilităţii contestaţiei formulată de SC Max Boegl România SRL, invocate de intervenienta Eko Insaat Ve Tic AS. Respinge, ca nefondată, contestaţia formulată de SC Max Boegl România SRL, lider al Asocierii Max Boegl România SRL – Astaldi SpA, în contradictoriu cu Compania Naţională de Autostrăzi şi Drumuri Naţionale SA, în calitate de autoritate contractantă, şi dispune continuarea procedurii de atribuire”. Lucrările la şoseaua de centură a Bacăului vor începe după semnarea contractului, demers care s-ar putea finaliza la mijlocul lunii noiembrie. Contractul de consultanţă pentru supervizarea lucrărilor a fost semnat în august 2014.

Ionuţ ŞERBAN

Construcţia rutei ocolitoare costă 393,8 milioane de lei